ARRONDO ALDASORO (EH Bildu, 2016-03-10):
Eskerrik asko.
Hasiko naiz aipatzen nire aldetik ere hezkuntza publikoa Hezkuntza Sailaren ardura berezia da, bere baitan antolatzen da, beraz une honetan zer behar du irakaskuntza publikoak? Horretaz hitz egiten ari gara gaur. Horrek ez du esan nahi hezkuntza sistemari buruz ez dela hitz egin behar. Hitz egiten dugu askotan, baina gaur irakaskuntza eta hezkuntza publikoari buruz ari gara hitz egiten. Zergatik? Izugarrizko bultzada behar duelako momentu honetan, babestu egin behar delako eta kalitatezko hezkuntza bermatzeko neurriak hartu behar direlako, eta horretaz ari gara momentu honetan hitz egiten.
Eta Corrales andrea, eskola publikoaz hitz egiten ari garen honetan, Heziberri Plana ipintzea dauden egoerei eta ahulezi guztiei aurre egiteko tresna bezala, ba nahiko ez dakit, ez diot kalifikatiborik ipiniko, baina bitxia gutxienez esango nuke.
Alde batetik berriro esango dut badakit ez zaizuela gustatzen, ez duzuela gustuko, baina Heziberri Plana hemen egin baldin bada da LOMCE ezartzeko tresna bat bezala, eta esango didazue hezkuntza komunitatearekin batera egin dela baina ez da egia, adostasunik gabeko plan bat da.
Eta horren ondoren aipatu duzu lehengo egunean Hezkuntza Batzordean aurkeztutako hobetze plana. Esango dut han bertan esan nuena, gu behintzat batzorde horretatik irten ginen sartu ginen bezala, inolako zehaztasunik gabe. Agian prentsarako begira edo prentsa begira egin zelako, eta ez benetan informazio guztia emateko batzordean. Hor ez zegoen neurri bakar bat gaur hemen gaur hitz egiten ari garenari buruz, beste maila batean dago eta ez dakit zer egongo den orain arte egin ez dena eta ze hobekuntza etorriko diren, baina lehengo egunean horren berri batzordean ez genuen jaso.
Aurrekontuak aipatu ditut bai, aurrekontuak funtsezkoak dira irakaskuntza publikorako eta hezkuntza sistema osorako, eta hortik abiatu behar gara, gaur egun ez dagoela. Esaten baldin badugu 2009an baino 222 milioi gutxiago dedikatzen zaiola gaur egun hezkuntzari, ba bere ondorioak izango ditu, osoan, sistema osoan. Baina gaur hitz egiten ari gara hezkuntza publikoari buruz, baina abiapuntua aurrekontuak ez direla nahiko da talde honentzako. Eta horretaz hitz egin dugu eta ez dago inolako kontraesanik esan dugun guztiarekin.
Aipatu duzu ere Hamaika Esku eta nik uste dut plataformen eta Denon Eskolaren agerraldian oso argi erantzun zutela. Hamaika Esku izatekotan, ez da prebentiboa. Eragiten dio jada ematen den egoera desegoki bati. Beraz, agian hasi beharko ginateke ikastetxe bakoitzaren azterketa egiten, diagnostiko bat egiten, eta ondoren ikustea leku bakoitzean zer neurri eta hartu behar diren gaurko egoera iraultzeko maila handi batean.
Eta horrek neurri anitzak, askotarikoak eskatzen ditu, eta ez soilik sailburu jaunak batzordean aipatutakoak. Horiek ondo, eginda egon behar ziren, hau da, % 10a geletan eta ikastetxe guztietan matrikulazio orduan gordetzea berandu iristen diren ikasleentzat tokia egoteko, bai, eginda egon behar zen. Hala ere, ondo. Eta ondo ere Eskolatze Batzordeak modu homogeneo batean irizpide berdinekin funtzionatzea. Baina nik hori ere uste nuen egin behar zela, egiten zela jadanik. Baina horiek ez dira nahiko, beste neurri batzuk hartu behar dira.
Eta horregatik, guk uste dugu gaur hemen planteatzen dugun erdibidekoan badaudela beste neurri batzuk, hizkuntzarekiko ere bai, zeren eta seguru asko Celaá anderea eta ni ez gatoz bat hizkuntzekin egin behar dugunaz. Baina bai gatoz bat gauza batekin eta da ikasle guztiek aukera berdintasuna izan behar dutela, hasteko, herri honetan dauden bi hizkuntzei modu egokian erantzuteko eta bermatzeko ikasten dela, eta hirugarren hizkuntza bat edo eleaniztasunaren bidetik bideak ere aukera berdintasunetik egin behar direla. Gero, ezberdintasuna izango da guk nola ulertzen dugun hori egitea, baina ez naiz luzatuko zeren eta hori hurrengo puntua da.
Amaituko dut esaten guretzat gaur hemen plan estrategikoa onartuko balitz eta onartzen baldin bada eskola publikorako, izan beharko litzatekeela nolabait aurrerapauso bat hezkuntza inklusiboa sustatzeko eta jendartearen kohesioa bultzatzeko. Horretarako balio behar duela eta, nola ez, hezkuntza osoaren eta hezkuntza publikoaren kalitatea indartzeko.